
REPUBLIKA HRVATSKA
TRGOVAČKI SUD U ZADRU		
Dr. Franje Tuđmana 35			

 U  I M E  R E P U B L I K E  H R V A T S K E 

R J E Š E N J E

	Trgovački sud u Zadru po sutkinji Ani Markač, odlučujući o prijedlogu predlagatelja – vjerovnika Dušana Polovine za otvaranje stečajnog postupka nad dužnikom NAUTA LAMJANA d.d. u stečaju, dana 21. lipnja 2018., 

r i j e š i o   j e

Odbacuje se prijedlog predlagatelja - vjerovnika Dušana Polovine za otvaranje stečajnog postupka nad dužnikom NAUTA LAMJANA d.d. u stečaju od 28. svibnja 2018. kao nedopušten.

Obrazloženje

Dana 28. svibnja 2018. kod ovog Trgovačkog suda u Zadru, zaprimljen je prijedlog Dušana Polovine za otvaranje stečajnog postupka na dužnikom NAUTA LAMJANA d.d. u stečaju. 
Predlagatelj u prijedlogu navodi da njemu kao vjerovniku te drugim vjerovnicima  nisu ispunjenje obveze prema stečajnom planu, već da je učinjen samo separatni sporazum sa Općinom Kali čime da je predmetni vjerovnik stavljen u neravnopravni položaj. Pored toga da nisu riješeni troškovi postupka u vidu nagrade stečajnom upravitelju Alinenu Khanu, slijedom čega je onda isti i predložio otvaranje stečajnog postupka. 
	Odredbom članka 13. stavak 1. Stečajnog zakona (Narodne novine broj 71/2015 i 104/2017) propisano je, da se u predstečajnom i stečajnom postupku podnesci podnose na propisanim obrascima, ako je to Stečajnim zakonom određeno. Nadalje, stavkom 3. istoga članka Stečajnog zakona određeno je da je Ministarstvo nadležno za poslove pravosuđa dužno osigurati dostupnost obrazaca iz stavka 1. tog članka Zakona na mrežnoj stranici e-Oglasna ploča sudova, dok je stavkom 4. istoga članka propisano da će podnesak, ako nije podnesen na propisanom obrascu, sud odbaciti kao nedopušten.
	Iz navedenih zakonskih odredbi jasno proizlazi da se u stečajnom postupku podnesci moraju podnijeti sudu na propisanim obrascima koji moraju biti dostupni na e-Oglasnoj ploči suda pa ako podnesak nije podnesen na jednom od propisanih obrazaca sud će ga odbaciti kao nedopušten. Nadalje, Pravilnikom o sadržaju i obliku obrazaca na kojima se podnose podnesci u predstečajnom i stečajnom postupku (Narodne novine broj 107/15) je propisan obrazac (Obrazac 13.) u slučaju podnošenja prijedloga vjerovnika za otvaranje stečajnog postupka sve sukladno odredbi čl. 109. st. 2. Stečajnog zakona.
	Dakle, slijedom navedenog, kada vjerovnik sukladno odredbi čl. 109. st. 2. Stečajnog zakona podnose prijedlog za otvaranje stečajnog postupka taj prijedlog mora biti podnesen na propisanom obrascu. Ukoliko prijedlog za otvaranje stečajnog postupka podnesen od strane vjerovnika nije podnesena na obrascu propisanom tim Pravilnikom, dužnost suda je da navedeni prijedlog odbaci kao nedopuštenu.
	Nadalje, za navesti je, da osim što prijedlog podnositelja od 28. svibnja 2018. nije podnesen u propisanoj formi (Obrazac 13), isti također ni sadržajno (tekstualno) ne odgovara sadržaju predmetnog obrasca  (Obrazac 13. Pravilnika).
Obzirom da je za podnesak i to prijedlog vjerovnika za otvaranje stečajnog postupka sukladno odredbi čl. 109. st. 2. Stečajnog zakona propisan obrazac, te kako konkretni prijedlog od 28. svibnja 2018. nije podnesen na propisanom obrascu, a niti navedeni prijedlog tekstualno odgovara sadržaju propisanog obrasca, to je isti temeljem čl. 13. st. 4. Stečajnog zakona valjalo odbaciti kao nedopušten. 
           	
U Zadru 21. lipnja 2018.


Za točnost otpravka – ovlaštena službenica 						        Sutkinja
Vedrana Knežević 								     Ana Markač, v.r.



POUKA O PRAVNOM LIJEKU: 

Protiv ovog rješenja dopuštena je žalba u roku od 8 (osam) dana, od dostave rješenja a žalba se podnosi Visokom trgovačkom sudu Republike Hrvatske putem ovog suda u 2 (dva) istovjetna primjerka. Dostava ovog rješenja smatra se obavljenom istekom 8 (osmog) dana od dana objave ovog rješenja na mrežnoj stranici e-Oglasna ploča sudova. 

